DA Den Europæiske Unions Tidende CE 88/542

(2004/C 88 E/0554)

SKRIFTLIG FORESPØRGSEL E-0852/04

af Michl Ebner (PPE-DE) til Kommissionen

(19. marts 2004)

Om: Byggeprojekter i Østafrika

Østafrika strækker sig øst for den centralafrikanske gravsænkning mellem Etiopien og Rovuma-floden og omfatter landene Uganda, Kenya, Rwanda, Burundi og Tanzania. Disse lande kendetegnes ved svage og underfinansierede statslige institutioner, der ofte ikke er i stand til at udføre vigtige statsopgaver. Således kan de kun løse et minimum af de opgaver, som skaber en bæredygtig udvikling. Resultatet er fattigdom og et tilbagestående samfund. Derudover findes der kun sjældent rindende vand, strøm og en velfungerende infrastruktur, og udviklingen hæmmes af mangel på uddannelsessteder og en dårlig sundhedstilstand.

Fordi landene i regionen ikke råder over egne økonomiske ressourcer til at bekæmpe elendigheden, er de afhængige af kapital og udviklingsarbejde fra udlandet.

Med henvisning til den vanskelige situation i Østafrika bedes Kommissionen oplyse

— om den allerede støtter byggeprojekter i Østafrika inden for alle tekniske områder af byggesektoren og arkitekturen eller,

— om der er planlagt projekter.

Svar afgivet på Kommissionens vegne af Poul Nielson

(27. april 2004)

Siden november 2000 har EU's udviklingspolitik været rettet mod bekæmpelse af fattigdom. Der lægges vægt på tre prioriterede samarbejdsområder: Økonomisk udvikling, social og menneskelig udvikling, integration og regionalt samarbejde.

Med dette som udgangspunkt fastlægges prioriteterne land for land, og princippet om koncentration af ressourcer inden for en eller to hovedsektorer er en nøglefaktor i samarbejdet. Byggevirksomhed spiller en mere eller mindre betydningsfuld rolle i dette samarbejde, alt efter forholdene, men det er ikke muligt at beregne værdien af alle EU's byggeritiltag, da de indgår som led i større programmer.

Størstedelen af byggeprojekterne henhører under to prioriterede sektorer: Sundhed og uddannelse, men der er andre sektorer, der ligeledes modtager støtte til renovering af infrastruktur som ledsageforanstaltning i forbindelse med større programmer. Den Europæiske Udviklingsfond (EUF) finansierer opførelse og renovering af talrige sundhedsinfrastrukturer lige fra mindre sundhedscentre til primærhospitaler. Det samme gælder for uddannelsessektoren, hvor EUF yder støtte til opførelse og renovering af bygninger til grundskoleklasser, tekniske skoler og universiteter. Alene i tiårsperioden 1990-2000 udgjorde støtten til opførelse af sundhedsinfrastruktur et beløb på 150 mio. EUR fordelt på de forskellige regioner i AVS-landene, hvilket androg omkring 30 % af EUF-midlerne på sundhedsområdet. Som eksempel kan nævnes Malawi, hvor der opføres to hospitaler med 250 senge hver til et samlet beløb af 23 mio. EUR. Som et andet eksempel kan nævnes, at Kommissionen den 17. februar 2004 vedtog at finansiere renoveringen af nationalforsamlingsbygningen og opførelsen af en bygning til højesteret og justitsministeriet i Rwanda for et beløb af 8 mio. EUR. Iværksættelsen af denne finansiering viser Rwandas vilje til — med aktiv støtte fra EU — at indføre en retsstat og god regeringsførelse.

Udarbejdelsen af alle disse projekter udføres af fagligt kompetente og specialiserede rådgivningsfirmaer, såvel EU-baserede som lokale, og endvidere medvirker der arkitekter, ingeniører og landmålere.

Udførelsen af arbejdet overdrages efter udbud til offentlige bygge- og anlægsvirksomheder. På grund af arbejdets karakter (lav teknisk sværhedsgrad, lavere udgifter end til f.eks. vejbyggeri) overdrages størstedelen af byggeriet til lokale virksomheder, hvorved disse projekters socioøkonomiske indvirkning øges.